作者:許棠
標題:汴河十二韻
內容:昔年開汴水，元應別有由。或兼通楚塞，寧獨為揚州。直斷平蕪色，橫分積石流。所思千里便，豈計萬方憂。首甚資功濟，終難弭宴遊。空懷龍舸下，不見錦帆收。浪倒長汀柳，風欹遠岸樓。奔逾懷許竭，澄澈泗濱休。路要多行客，魚稀少釣舟。日開天際晚，雁合磧西秋。一派注滄海，幾人生白頭。常期身事畢，於此泳東浮。